ሩሲያ  በሶሪያና በዩክሬን ጉዳይ ላይ  ከጀርመን  ጋር ልትመክር  ነው
የጀርመንዋ መራሂተ መንግስት አንጌላ ማርኬል ከሩስያው አቻቸው ቭላድሚር ፑቲን ጋር በሚኖራቸው ቆይታ ሩስያ በሶርያ የምታደርገውን ወታደራዊ ድጋፍና የዩክሬን ግጭት በሚቆምበት ጉዳይ ዙርያ በስፋት ይመክራሉ፡፡የመሪዎቹ ውይይት እየቀዘቀዘ የመጣውን የአገራቱን የሁለትዮሽ ግንኙነት ለማጠናከር እንደሚረዳ ተስፋ ተጥሎበታል፡፡እኤአ በ2014 ሩስያ የዩክሬን ግዛት የነበረችውን ክሪሚያን መያዟን ተከትሎ የአገራቱ ግንኙነት እየተቀዛቀዘ መምጣቱን ቢቢሲ በዘገባው አመልክቷል፡፡የሩስያን እርምጃ ተከትሎ የአውሮፓ ህብረት በሩስያ ላይ ማዕቀብ መጣሉ ይታወሳል፡፡ ፕሬዚዳንት ፑቲን በውይይታቸው የአውሮፓ ህብረት በሩስያ ላይ የጣለውን ማዕቀብ እንዲያነሳ የጀርመኗ አቻቸው ግፊት እንዲያደርጉ ጥያቄ ያቀርባሉ ተብሏል፡፡አንጌላ ማርኬል በበኩላቸው በዩክሬን ውስጥ ያለው ግጭት እንዲበርድና ሠላምና መረጋጋት እንዲሰፍን ሩስያ የበኩሏን ሚና እንድትጫወት ፍላጎታቸውን ያንፀባርቃሉ፡፡ በሶርያ ጉዳይ ተፃራሪ ኣቋም ያላቸው ሞስኮና በርሊን በሶርያ ግጭትና ብጥብጥ ዙርያ በያዙት አቋም ላይ ይመክራሉ፡፡የመሪዎቹ ውይይት በሐምሌ ወር 2017 በጀርመኗ ሀምቡርግ ከተማ ከሚካሄደው የቡድን 20 አባል አገራት መሪዎች ስብሰባ ቀደም ብሎ መደረጉ የተለየ ዓላማ ሳይኖረውም አይቀርም እየተባለ ነው፡፡ፕሬዚዳንት ፑቲን አንጌላ ማርኬል ስለ አሜሪካው ፕሬዚዳንት ዶናልድ ትራምፕ ያላቸውን አስተያየት ማወቅም በውይይቱ የሚነሳ ሌላው ጉዳይ መሆኑን ነው ዘገባው ያመለከተው፡፡ሩስያ ንፁኃን ዜጎችን እየጨፈጨፈ የሚገኘውን በፕሬዚዳንት በሽር አል አሳድ የሚመራውን የሶርያ ወታደራዊ ኃይል እየደገፈች ነው የሚል ክፉኛ ትችት ይሰነዘርባታል፡፡ሩስያ በበኩሏ በሩስያ የሚንቀሳቀሰውን ፅንፈኛ ድርጅት አይ ኤስን የማጥቃት ተልዕኮ ሰንቃ ወደ ሶሪያ መግባቷን ብትገልፅም፡፡ፕሬዚዳንት ፑቲን ከጀርመን መራሂተ መንግስት አንጌላ ማርኬል ውይይት በኋላ ከቱርኩ አቻቸው ፕሬዚዳንት ታይፕ ኤርዶጋን ጋር ይወያያሉ ተብሏል፡፡በሶርያ ብጥብጥና የአገራቱን የሁለትዮሽ ግንኙነት ሊያጠናክሩ በሚችሉባቸው ነጥቦች ዙርያ እንደሚመክሩ ዘገባው አመልክቷል፡፡ (ምንጭ ቢቢሲ)